<classify> Mwili wa aliyekuwa Mkurugenzi wa Vipindi na Uzalishaji Clouds Media Group, Ruge Mutahaba 48 unazikwa leo Bukoba mkoani Kagera.Mamia ya wananchi jana asubuhi waliupokea mwili huo katika uwanja wa ndege Bukoba na wengine wakajipanga barabarani.Ruge alifariki dunia wiki iliyopita akipatiwa matibabu Afrika Kusini na juzi Rais John Magufuli aliongoza idadi kubwa ya viongozi wa Serikali na Watanzania kuuaga mwili wake viwanja vya Karimjee, Dar es Salaam ambapo jana ulisafirishwa kuelekea kijiji cha Kiziru nje kidogo ya Bukoba mjini.Kwenye uwanja wa ndege wa Bukoba mwili ulipokewa na umati wakiongozwa na Mkuu wa Mkoa huo, Marco Gaguti na kisha kuzungushwa mitaa ya Bukoba wakati ukipelekwa kijijini kwao.Mwili wake ulipita maeneo mbalimbali kama vile Kashai, Sido, Stendi ya mabasi Bukoba kisha kuelekea Hamgembe, Lwamishenye, Kibeta, Magoti kisha kuingia kata ya Katabagore na kuelekea Kiziru.Wakati ukipitishwa kwenye maeneo hayo watu wengi walijitokeza barabarani wakipunga mikono, wengine wakilia na kuita jina lake huku waendesha bodaboda nao wakiusindikiza kwa wingi.Baada ya kufikishwa kijijini Kiziru, mwili ulifanyiwa ibada ndogo ya kushukuru Mungu kwa kufika salama ambapo ndugu, jamaa na marafiki waliokusanyika pamoja kushukuru kwa kufika salama kijijini hapo.Mwili wa Ruge uliwasili kijijini hapo pamoja na ndugu zake wengine, wazazi, watoto wake na baadhi ya wasanii waliokuwa kwenye ndege moja aina ya Bombardier yenye usajili namba 5H-TGF ya Kampuni ya Ndege Tanzania ATCL.Pia kulikuwa na ndege nyingine ya ATCL iliyobeba waombolezaji, asilimia kubwa ya waliowasili na ndege ya kwanza na hii ya pili watarejea Dar es Salaam kesho.Leo asubuhi imeondoka ndege nyingine ambayo itawafikisha waombolezaji asubuhi na kurejea Dar es Salaam jioni, huku pia kukiwa na mabasi kadhaa yaliyopeleka waombolezaji wengine kuzika kijijini hapo.Akizungumzia maandalizi ya kupokea idadi kubwa ya wageni watakaoenda msibani, Mwenyekiti wa kijiji cha Kiziru, Ahmed Baitu alisema kuwa kijiji hicho kwa kutambua ujio wa idadi kubwa ya wageni kimejipanga kuwahudumia.Aliongeza, wameandaa maeneo mengi kwa ajili ya maegesho ya magari, ulinzi mzuri pamoja na watu maalumu kwa ajili ya mapokezi huku akibainisha kuwa uongozi wa kijiji umeratibu magari ya kuwapokea watu kutokea Uwanja wa Ndege Bukoba.Akizungumzia kijiji hicho alibainisha kuwa kina kaya 475, wakazi 2,200 na ukubwa wa hekta 399.78.Leo kijiji kimepata ugeni mkubwa kuwahi kutokea ni watu wengi ambao wamekuja hapa kijiji cha Kiziru katika eneo hili la Kabare Omukama, Ruge alikuwa kijana wa aina yake alikuwa akitokea mjini kuja huku kutembea, alikuwa anajiweka kama mtu wa kawaida kabisa.Kijiji kizima na kuanzia watoto, vijana na watu wazima wameguswa kwa kuwa alikuwa ana mguso wa aina yake kwa wakazi wa hapa na kama kijiji tupo vema kuanzia leo jana na hiyo kesho leo tumejipanga kumpumzisha kwa amani na usalama huyu fahari yetu.Kwa upande wake aliyekuwa Makamu Mkuu wa Chuo Kikuu Dar es Salaam, Profesa Rwekaza Mukandala ambaye yupo kijijini humo amesema msiba huo ni mkubwa kwa wakazi wa Bukoba na kuwa Ruge amepokewa kwa heshima kubwa.Alisema, nilimfahamu tangu akiwa mdogo akisoma pale shule ya msingi Chuo Kikuu lakini pia niliwahi kuwa naye Marekani, pia huyu alikuwa kijana mwenye kujitambua na ndio maana leo tumejitokeza pia hapa kijijini kumsindikiza.Mwili huo jana ulilala kijijini hapo na leo utapelekwa Bukoba mjini katika viwanja vya Gymkhana ambapo itafanyika misa maalumu na kisha kutolewa nafasi kwa watu ya kuuaga mwili kisha kurejeshwa Kaziru kwa maziko kwenye makaburi ya familia.  <topic>: KITAIFA 